Hopelik sal hierdie publikasie van Steyn se korrespondensie die leser help om 'n veel beter begrip te vorm van die mens Marthinus Theunis Steyn. Hy word algemeen beskou as 'n vegter vir die regte van die Afrikaner-gemeenskap, en dit was hy beslis. Maar uit sy korrespondensie en sy gesinslewe is dit ook duidelik dat hy ander volksgroepe en gemeenskappe 'n regmatige plek gegun om hulle oortuigings uit te leef. Die duidelikste voorbeeld daarvan is sy huwelik en gesinslewe. Hy is in 1887 met Rachel Isabella (Tibbie) Fraser getroud. Haar oupa, ds. Colin Fraser, was een van die Skotse predikante wat in 1815 na die Kaapkolonie gekom het en was die predikant van die N.G. gemeente Beaufort-Wes. Haar vader, ook Colin Fraser, was die leraar van die N.G. gemeente van Philippolis. Daar het 'n besondere sterk liefdesband binne die Steyn-gesin bestaan, maar tog het elke lid van die gesin die vryheid geniet om sy/haar lewensideale uit te leef. Mev. Steyn het byvoorbeeld in Engels met die kinders gekorrespondeer en pres. Steyn in Nederlands. Hoewel dit onder die Afrikaners die gebruik was dat die oudste seun van die gesin na die oupa aan vaderskant vernoem is, is die Steyns se oudste en enigste seun na sy oupa aan moederskant vernoem - Colin Fraser Steyn. Dit is ook opmerklik dat Steyn en sy eggenote 'n groot invloed op die kinders uitgeoefen het, want hoewel hulle later jare uiteenlopende politieke menings gehuldig het, is die gesinsband nooit verbreek nie.
Vergun my ook om my dank te betuig teenoor persone wat 'n belangrike bydrae gelewer het in die publikasie. Eerstens aan die Van Riebeeckvereniging en in die besonder die voorsitter, Howard Phillips, wat 'n allerbelangrike rol gespeel het in die tot standkoming van hierdie publikasie. Hy was van die begin af entoesiasties oor die projek en het 'n belangrike rol gespeel om die publikasie die lig te laat sien. Verder ook aan die mede-redakteur, Elizabeth van Heyningen, wat die finale afronding gedoen het en die manuskrip persklaar gemaak het. Ook aan Chris van der Merwe vir die vertaling van die Nederlandse briewe in Engels. En laastens, maar allermins die minste, aan my eggenoote, Blanche, en ons dogter, Sonja, vir hulle intense belangstelling in die hele proses en die ondersteuning en verdraagsaamheid wat ek deurentyd van hulle ontvang het. Aan julle almal my innige dank!